28. oktober 2026
Fatal risiko ved hjulskiftet til vinterdæk 

Hjulskiftesæsonen er i fuld gang – og dermed også transporten af hjulene fra hjemmet til værkstedet. Dette udgør dog en potentiel risiko, som de færreste tænker over.
        
Da bagagerummet i mange biler ikke har plads til alle fire hjul, klappes bagsædet hurtigt ned, og dækkene lægges på det nu forstørrede lasteareal – en fatal fejl. I en ADAC-kollisionstest fra 2024 med en VW Golf V-model, der kørte ind i en forhindring med en hastighed på 50 km/t, ramte de tunge hjul forsæderne, rev nakkestøtten af og fløj over førerens hoved mod forruden. Ved et sammenstød mangedobles hjulenes vægt kortvarigt med 30 til 50 gange – et hjul, der vejer ca. 15 kg, flyver så med en vægt på omkring 600 kg gennem køretøjet. Derfor bør man sikre hjulene – eventuelt med stropper, så de er fastgjort under kørslen. 

Kunden kan selv komme i arbejdstøjet ved værkstedbesøget
Som kunde kan man risikere selv at skulle løfte hjulene ud og ind af bilen i forbindelse med hjulskiftet. I en sag i Arbejdsretten har Arbejdstilsynet nemlig fået medhold i, at arbejdsprocessen at tage hjul ud/op af bagagerum, eller ind og ud af bilen er tunge løft, som ligger i ”det røde område”. Dette må ikke udføres af værkstedet, da det er stærkt sundhedsskadeligt.      

Få hjulene opbevaret – det er let og sikkert
I takt med hybrid- og elbilernes udbredelse er hjulene også blevet større og større og dermed også hjulenes vægt. Der findes ikke brugbare løfteredskaber til opgaven, så hjulene kan løftes sikkert ud af bilen. Derfor kan man risikere selv at skulle klare løftet, eller vælge at få hjulene opbevaret på værkstedets dækhotel, hvilket også er meget mere sikkert. Ser man som kunde positivt på dette, så sparer man slæbet ind og ud af bilen både før og efter hjulskiftet samt pladsbehovet derhjemme og værkstedet klarer det hele for en forholdsvis beskeden ekstra omkostning.   

